Comisia Europeană a identificat riscuri „la adresa societăților democratice", așa că decizia mai multor state de a interzice mai trusturi de presă este salutară, a transmis executivul european.
Interdicțiile vizează patru canale media acuzate că răspândesc și sprijină propaganda Rusiei, în contextul războiului din Ucraina. Este vorba despre Vocea Europei, RIA Novosti, Izvestia și Rossiyskaya Gazeta.
„Rusia s-a lansat într-o propagandă continuă și concertată, precum și în acțiuni de manipulare a informațiilor care vizează societatea civilă din UE și din țările învecinate, denaturând și manipulând grav faptele. Aceste acțiuni de propagandă au fost canalizate prin intermediul mai multor mijloace de informare în masă aflate sub controlul permanent, direct sau indirect, al conducerii Federației Ruse.
Astfel de acțiuni constituie o amenințare semnificativă și directă la adresa ordinii publice și a securității Uniunii. Riscul la adresa societăților noastre democratice – și a integrității viitoarelor alegeri europene, precum și a alegerilor naționale – s-a intensificat. Măsurile de astăzi reprezintă un răspuns ferm la acest lucru", a transmis Comisia Europeană într-un comunicat de presă, potrivit caleaeuropeana.ro
Comisia a ținut să explice că „sancțiunile nu au ca țintă libertatea de opinie” și că acestea „includ garanții specifice pentru libertatea de exprimare și activitățile jurnalistice”.
De asemenea, „măsurile nu împiedică instituțiile sancționate și personalul acestora să desfășoare alte activități în Uniune, altele decât cele de radiodifuziune, cum ar fi cercetarea și interviurile”, a mai explicat executivul european.
„Măsurile ar trebui menținute până la încetarea agresiunii împotriva Ucrainei și până când Federația Rusă și posturile asociate acesteia vor înceta să mai desfășoare acțiuni de dezinformare și de manipulare a informațiilor împotriva UE și a statelor sale membre”, a concluzionat Comisia Europeană.
VEZI AICI cea mai recentă listă a instituțiilor media interzise la nivelul UE.